

**PREDMET: Zaklada Sveučilišta poziva na tribinu 'Nevidljive sile: Radmila Matejčić i Vanda Ekl'**

Nakon arhitekture i javnog djelovanja, treća tribina u sklopu građanske akcije [*Nevidljive sile: Žene koje su oblikovale naš grad*](http://www.zaklada.uniri.hr/zaklada/2017/05/nevidljive-sile-arhitektura/) Zaklade Sveučilišta u Rijeci posvećena je kulturi, te nasljeđu **Radmile Matejčić i Vande Ekl**.

Povjesničarka umjetnosti i arheologinja, Radmila Matejčić zaslužna je za proučavanje i vrednovanje umjetničke baštine i spomeničkog nasljeđa Rijeke, Istre, Hrvatskog primorja i Kvarnera. Na Pedagoškom fakultetu u Rijeci utemeljila je studij povijesti umjetnosti, a njezina knjiga „Kako čitati grad“ i danas je kultno štivo o kulturno-povijesnoj baštini Rijeke. Povjesničarka umjetnosti i likovna kritičarka, Vanda Ekl među ostalim, istraživala je gotičko slikarstvo i kiparstvo, glagoljske isprave, kule, toponomastiku, inkunabule, Stari grad, te urbanističke analize grada Rijeke. Autorica je grafičke mapa Fluminensia, izbora likovno-povijesnih ostvarenja s temom grada Rijeke.

[Tribina o kulturi](https://www.facebook.com/events/680736945433020/) bit će održana u **galeriji Garbas 31. svibnja 2017. s početkom u 19 sati**, a sudjeluju muzejska savjetnica Društva povjesničara umjetnosti Rijeke **Daina Glavočić** i **Marijan Bradanović**, profesor na Odsjeku za povijest umjetnosti Filozofskog fakulteta u Rijeci. U kasnijoj diskusiji pridružit će im se **Emina Višnić**, direktorica društva Rijeka 2020 d.o.o. i **Marino Čajdo**, voditelj VOXfeminae.net platforme. Tribinu će moderirati **Boris Ružić**, asistent na Odsjeku za kulturalne studije Filozofskog fakulteta u Rijeci.

Više zanimljivih informacija o utjecajnim Riječankama možete pronaći na društvenoj mreži [Zaklade Sveučilišta](http://www.facevook.com/zaklada.uniri) gdje je u tijeku kampanja *Jeste li znali*, a cjelokupni program tribina 'Nevidljive sile' dostupan je [ovdje](http://www.zaklada.uniri.hr/zaklada/2017/05/program-tribina-nevidljive-sile/).

Ova građanska akcija provodi se zahvaljujući financijskoj potpori Zaklade za poticanje partnerstva i razvoja civilnog društva iz Pule u sklopu decentraliziranog modela financiranja Nacionalne zaklade za razvoj civilnoga društva.